SEADUSANDLIKU RESOLUTSIOONI LISA

Komisjoni avaldused Euroopa Parlamendi ja nõukogu määruse (EL) 2022/991 kohta (1)

Komisjoni avaldus sellise mehhanismi rakendamise kohta, mille alusel Europol teeb ettepaneku sisestada Schengeni infosüsteemi hoiatusteateid

Määruse (EL) 2016/794 artikli 68 lõike 3 kohase hindamise osana esitab komisjon kolm aastat pärast seda, kui on jõustunud määrus, millega muudetakse määrust (EL) 2016/794, aruande määruse (EL) 2016/794 artikli 4 lõike 1 punktiga r loodud uue mehhanismi operatiivmõju kohta. Kõnealuse mehhanismi alusel võib Europol teha kolmandatelt riikidelt või rahvusvahelistelt organisatsioonidelt saadud andmete põhjal liikmesriikidele ettepaneku sisestada liidu huvides Schengeni infosüsteemi teabehoiatusi terrorismi või raske ja organiseeritud kuritegevusega seotud isikute kohta. Komisjon viib hindamise läbi aruannete põhjal, mille Europol esitab Schengeni infosüsteemi hoiatusteadete ettepanekute kohta ja neist tulenevate hoiatusteadete kohta, mille liikmesriigid on Schengeni infosüsteemi sisestanud.

Komisjoni avaldus Europoli ja Euroopa Prokuratuuri vaheliste suhete kohta

Komisjon on seisukohal, et Europoli ja Euroopa Prokuratuuri vahelisi suhteid käsitlevad sätted, mis on kehtestatud määruse (EL) 2016/794 artiklis 20a, ei piira Europoli kohustusi, mis tulenevad nõukogu määruse (EL) 2017/1939 artikli 24 lõikest 1, ning seetõttu tuleb neid tõlgendada ja kohaldada kooskõlas viimati nimetatud artikliga.

Komisjoni avaldus sätete kohta, mis käsitlevad Europoli koostööd kolmandate riikidega

Seoses õigusnormidega, mis käsitlevad Europoli koostööd kolmandate riikidega, märgib komisjon, et isikuandmete edastamine Europolilt kolmandale riigile „õiguslikult siduva instrumendi“ alusel eeldab aluslepingu artikli 218 kohast rahvusvahelist lepingut, nagu on juba sätestatud määruse (EL) 2016/794 artikli 25 lõike 1 punktis b. Komisjon lisab, et isikuandmete edastamine Europolilt kolmandale riigile, mis põhineb asjakohaste turvameetmete hindamisel Europoli poolt, peab vastama Euroopa Liidu Kohtu kohtupraktikas (2) kindlaks määratud nõuetele, mille kohaselt Europol peab järeldama, et andmekaitse tase kolmandas riigis tagab andmekaitse küsimustes sisulise vastavuse. Sellisel hindamisel põhineva andmete edastamise lubamine ilma, et oleks vaja saada Euroopa Andmekaitseinspektori eelnev nõusolek vastavalt määruse (EL) 2016/794 artikli 25 lõikes 6 sätestatule tekitab riski, et Euroopa Andmekaitseinspektor sekkub hiljem andmekaitsemeetmete erineva hindamise tõttu ning võib seega kahjustada õiguskaitsealast koostööd.

Komisjoni avaldus Europoli ja Interpoli vahelise koostöö tugevdamise kohta

Komisjon tuletab meelde, et Euroopa Liidu ja Rahvusvahelise Kriminaalpolitsei Organisatsiooni (Interpol) vahelise koostöölepingu üle peetavatel läbirääkimistel ja kooskõlas nõukogu antud läbirääkimisjuhistega (3) soovib komisjon tugevdada koostööd Europoli ja Interpoli vahel, võttes arvesse viimaseid suundumusi võitluses terrorismi ning piiriülese ja rahvusvahelise raske organiseeritud kuritegevuse vastu, aga ka praeguseid operatiivvajadusi ja Europoli volitusi. Komisjon püüab kooskõlas nõukogu antud läbirääkimisjuhistega (4) tagada, et lepinguga nähakse ette õiguslik alus, millega antakse Europolile tema ülesannete täitmiseks juurdepääs asjaomastele Interpoli andmebaasidele.

Nõukogu avaldus Interpoli tagaotsimisteadete kohta Euroopa Parlamendi ja nõukogu määruse (EL) 2022/991 vastuvõtmise raames (5)

ELi ja Interpoli vahelise jätkuva koostöö raames tervitab nõukogu Interpoli edusamme selliste sisemehhanismide loomisel, millega hinnatakse enne tagaotsimisteadete avaldamist ja levitamist, kas Interpoli põhikirja ei ole võib-olla rikutud. Liikmesriigid jätkavad Interpoli toetamist nendes jõupingutustes ning on rahul, et Interpoli esindaja teavitas nõukogu töörühma tasandil Interpoli jõupingutustest hoida ära tagaotsimisteadete kuritarvitamist poliitilistel põhjustel või seoses inimõiguste rikkumisega, ning kutsuvad üles jätkama selles küsimuses korrapärast teabevahetust Interpoli ja selle riiklike keskbüroode vahel, et suurendada teadlikkust meetmetest, mida liikmesriigid peavad koostöös Interpoliga võtma. Nõukogu toetab jätkuvalt Interpoli andmete kvaliteeti ja nõuetele vastavust käsitlevate olemasolevate Interpoli standardite ja menetluste edendamisel ning palub Interpolil korrapäraselt teavitada nõukogu töörühma tasandil.

(1) Euroopa Parlamendi ja nõukogu 8. juuni 2022. aasta määrus (EL) 2022/991, millega muudetakse määrust (EL) 2016/794 selles osas, mis puudutab Europoli koostööd eraõiguslike isikutega, Europolis isikuandmete töötlemist kriminaaluurimiste toetamiseks ning Europoli rolli teadusuuringute ja innovatsiooni valdkonnas (ELT L 169, 27.6.2022, lk 1).

(2) Arvamus 1/15, ELi ja Kanada vaheline broneeringuinfo leping, EU:C:2017:592 (26.7.2017); kohtuotsus, 6. oktoober 2015, Schrems, C-362/14, EU:C:2015:650; kohtuotsus, 16. juuli 2020, Schrems II, C-311/18, EU:C:2020:559.

(3) Nõukogu 19. juuli 2021. aasta otsus (EL) 2021/1312, millega antakse luba alustada läbirääkimisi Euroopa Liidu ja Rahvusvahelise Kriminaalpolitsei Organisatsiooni (Interpol) vahelise koostöölepingu üle.

(4) Nõukogu 19. juuli 2021. aasta otsus (EL) 2021/1312, millega antakse luba alustada läbirääkimisi Euroopa Liidu ja Rahvusvahelise Kriminaalpolitsei Organisatsiooni (Interpol) vahelise koostöölepingu üle.

(5) Euroopa Parlamendi ja nõukogu 8. juuni 2022. aasta määrus (EL) 2022/991, millega muudetakse määrust (EL) 2016/794 selles osas, mis puudutab Europoli koostööd eraõiguslike isikutega, Europolis isikuandmete töötlemist kriminaaluurimiste toetamiseks ning Europoli rolli teadusuuringute ja innovatsiooni valdkonnas (ELT L 169, 27.6.2022, lk 1).